09.11.2023.

**Par sociālā darba speciālistu izglītību**

Sociālo pakalpojumu un sociālās palīdzības likumā veikti grozījumi, kas stājās spēkā 31.10.2023.

***Grozījumu mērķis ir:***

***1. salāgot Sociālo pakalpojumu un sociālās palīdzības likuma (turpmāk – Likums) normas ar Augstskolu likuma 57. pantu, kas stājās spēkā***[***11.07.2023.***](https://likumi.lv/ta/id/37967-augstskolu-likums/redakcijas-datums/2023/07/11)***, kur noteiktas augstskolā īstenojamās augstākās izglītības cikli, studiju ilgums un apjoms;***

***2. padarīt elastīgāku sociālā darba jomā strādājošo personu horizontālo mobilitāti darba tirgū, radot iespējas mainīt nodarbinātības veidus, tomēr saglabājot konkrētas kvalifikācijas prasības, lai nodrošinātu klientu labbūtību un speciālistu sniegtie pakalpojumi būtu kvalitatīvi un sekmētu klientu dzīves kvalitātes uzlabošanos.***

**Sociālā darba speciālistu aktuālās izglītības prasības**

**atbilstoši veiktajiem grozījumiem Likumā**

|  |  |
| --- | --- |
| **Amats** | **Nepieciešamā izglītība** |
| **Sociālais darbinieks,** t.sk. jaunākais sociālais darbinieks, vispārīgās prakses sociālais darbinieks, sociālais darbinieks (praktizē mezo un (vai) makro līmenī), karitatīvais sociālais darbinieks, vecākais sociālais darbinieks, utml. | (Likuma 41.pants)Pirmā vai otrā cikla augstākā izglītība sociālajā darbā vai karitatīvajā sociālajā darbā |
| **Sociālais aprūpētājs** | (Likuma 42. panta pirmā daļa)• Īsā cikla augstākā izglītība sociālajā aprūpē• vai profesionālā vidējā izglītībā sociālajā aprūpē (pēc tādas profesionālās vidusskolas vai citas izglītības iestādes beigšanas, kura īsteno profesionālās vidējās izglītības programmas),• vai otrā cikla augstākā izglītība sociālajā darbā vai karitatīvajā sociālajā darbā, ja iegūta arī īsā cikla profesionālā augstākā izglītība un piektā līmeņa profesionālā kvalifikācija sociālajā aprūpē,• vai pirmā cikla augstākā izglītība sociālajā darbā vai karitatīvajā sociālajā darbā un sociālā darbinieka kvalifikāciju, ja studiju laikā vai profesionālās pilnveides izglītības procesā apgūta ar sociālo aprūpi saistītas studiju programmas daļa vismaz četru kredītpunktu jeb 160 stundu apjomā. |
| **Sociālais rehabilitētājs** | (Likuma 42.panta otrā daļa)• Īsā cikla augstākā izglītībā sociālajā rehabilitācijā • vai otrā cikla augstākā izglītība sociālajā darbā vai karitatīvajā sociālajā darbā, ja iegūta arī īsā cikla profesionālā augstākā izglītība un piektā līmeņa profesionālā kvalifikācija sociālajā rehabilitācijā,• vai pirmā cikla augstākā izglītība sociālajā darbā un sociālā darbinieka kvalifikācija, ja studiju laikā vai profesionālās pilnveides izglītības procesā apgūta ar sociālo rehabilitāciju saistītas studiju programmas daļa vismaz četru kredītpunktu jeb 160 stundu apjomā. |
| **Sociālās palīdzības organizators** | (Likuma 42.panta trešā daļa)Vismaz īsā cikla augstākā izglītība. |

**Augstākās izglītības līmeņu skaidrojums (Augstskolu likuma 57.pants)**

|  |  |
| --- | --- |
| **Aktuālais nosaukums** | **Iepriekš lietotais nosaukums**  |
| **Īsā cikla profesionālā augstākā izglītība.** *Var būt pirmā cikla sastāvdaļa, pilna laika studiju apjoms ir 120—180 kredītpunkti un attiecīgi divi līdz trīs gadi.* | Pirmā līmeņa profesionālā augstākā izglītība un ceturtā līmeņa profesionālā kvalifikācija (Koledžas izglītība) |
| **Pirmā cikla augstākā izglītība.***Pirmajā ciklā tiek īstenotas studiju programmas, kas atbilst sestajam Latvijas kvalifikāciju ietvarstruktūras līmenim.**Pilna laika pirmā cikla studiju apjoms ir ne mazāks kā 180 kredītpunkti un trīs gadi.* | Otrā līmeņa profesionālā augstākā izglītība un piektā līmeņa profesionālā kvalifikācija/ profesionālais bakalaura grāds un piektā līmeņa profesionālā kvalifikācija/akadēmiskais bakalaura grāds |
| **Otrā cikla augstākā izglītība.***Otrajā ciklā tiek īstenotas studiju programmas, kas atbilst septītajam Latvijas kvalifikāciju ietvarstruktūras līmenim.**Pilna laika otrā cikla studiju apjoms ir ne mazāks kā 60 kredītpunkti un viens gads ar noteikumu, ka kopējais pirmā un otrā cikla studiju apjoms nav mazāks par 300 kredītpunktiem un pieciem gadiem. Pilna laika otrā cikla studiju apjoms pēc vidējās izglītības ieguves ir ne mazāks kā 300 kredītpunkti un pieci gadi.* | Profesionālais maģistra grāds/profesionālais maģistra grāds un piektā līmeņa profesionālā kvalifikācija/ akadēmiskais maģistra grāds |
| **Trešā cikla augstākā izglītība.***Trešajā ciklā tiek īstenotas studiju programmas, kas atbilst astotajam Latvijas kvalifikāciju ietvarstruktūras līmenim.**Pilna laika trešā cikla studiju apjoms ir ne mazāks kā 180 kredītpunkti un trīs gadi.* | Zinātniskais doktora grāds |

* Pirmā un otrā cikla augstāko izglītību Latvijā šobrīd var iegūt:

Rīgas Stradiņa universitātē; Latvijas universitātē; Liepājas universitātē (pirmā cikla, bet otrā cikla līdz 2025. gadam); Rēzeknes Tehnoloģiju akadēmijā (tikai pirmā cikla); Eiropas Kristīgajā akadēmijā (EKrA); Baltijas Starptautiskā akadēmijā (BSA).

Aicinu sekot studiju virzienu akreditācijas izmaiņām, kuras notiek pašreiz, attiecībā uz EKrA un BSA.

* Likumā šobrīd ir noteiktas atsevišķas prasības – sociālās aprūpes pakalpojumu sniedzējiem, sociālās rehabilitācijas pakalpojumu sniedzējiem un sociālās palīdzības sniedzējiem.

Likumā bija noteikts, ka sociālā darba izglītību ieguvis speciālists nevar ieņemt sociālā aprūpētāja vai sociālā rehabilitētāja amatu, jo tiem izvirzītas citas izglītības prasības. Tādējādi Likums nepieļāva elastību pret sociālā darba speciālistiem, kuri vēlētos ieņemt sociālā aprūpētāja/sociālā rehabilitētāja amatus, savukārt sociālo palīdzību bija tiesības sniegt personām, kas ieguvušas pirmā līmeņa profesionālo augstāko izglītību sociālās palīdzības sniegšanas jomā.

Labklājības ministrijas un Latvijas Pašvaldību savienības (turpmāk – LPS) sarunās un diskusijās ar darba devējiem sociālajā jomā tika aktualizēts jautājums, ka būtu jāveic grozījumi Likumā un jāvērtē, vai un kādas kompetences trūkst sociālajam darbiniekam, lai strādātu sociālā aprūpētāja vai sociālā rehabilitētāja amatā.

Labklājības ministrija šā gada augusta beigās organizēja diskusiju nozares pārstāvjiem – izglītības iestādes, pašvaldības, LPS un sociālo jomu pārstāvošās NVO, lai vienotos par piemērotāko risinājumu un iespējamajiem grozījumiem normatīvajos aktos, lemjot par piemērotāko risinājumu personu, kuras ieguvušas pirmā vai otrā cikla augstāko izglītību sociālajā darbā vai karitatīvajā sociālajā darbā, iespējām un tiesībām sniegt sociālās aprūpes un/vai sociālās rehabilitācijas pakalpojumus.

Analizējot studiju programmas un profesiju standartus sociālajā darbā, sociālajā aprūpē un sociālajā rehabilitācijā, kā arī, uzklausot nozares pārstāvjus, Labklājības ministrija secināja, ka nodrošināt sociālās aprūpes/sociālās rehabilitācijas pakalpojumus, veicot sociālā aprūpētāja/sociālā rehabilitētāja pienākumus, var personas, kuras ieguvušas īsā cikla augstāko izglītību sociālās aprūpes/sociālās rehabilitācijas jomā vai profesionālo vidējo izglītību sociālās aprūpes jomā (pēc tādas profesionālās vidusskolas vai citas izglītības iestādes beigšanas, kura īsteno profesionālās vidējās izglītības programmas) vai otrā cikla augstāko izglītību sociālajā darbā vai karitatīvajā sociālajā darbā, kuras ieguvušas īsā cikla profesionālo augstāko izglītību un piektā līmeņa profesionālo kvalifikāciju sociālajā aprūpē/sociālajā rehabilitācijā vai pirmā cikla augstāko izglītību sociālajā darbā un sociālā darbinieka kvalifikāciju, ja studiju laikā vai profesionālās pilnveides izglītības procesā apgūta ar sociālo aprūpi/sociālo rehabilitāciju saistīta studiju programmas daļa vismaz četru kredītpunktu jeb 160 stundu apjomā.

Ne visās pirmā cikla augstākās izglītības programmās “Sociālais darbs” to īstenojošās izglītības iestādes ir iekļāvušas sociālā aprūpētāja/sociālā rehabilitētāja profesijas veikšanai nepieciešamu kompetenču apguvi. [[1]](#footnote-1)

Par sociālo palīdzību:

**Izstrādātie grozījumi Likumā paplašina tiesības sniegt sociālo palīdzību arī personām, kuras ir ieguvušas ne tikai specifisku izglītību sociālajā palīdzībā, bet vismaz īsā cikla augstāko izglītību plašākā ietvarā.**

Jau pagājušajā gadā, saistībā ar papildus pasākumiem energoresursu krīzes kontekstā, tika veikti grozījumi Energoresursu cenu ārkārtēja pieauguma samazinājuma pasākumu likuma 13. panta 2.6 daļā, kur ir noteikts:

“Lai nodrošinātu klientu optimālu apkalpošanu, mājokļa pabalstu atbilstoši šā panta nosacījumiem pašvaldības sociālajā dienestā ir tiesības aprēķināt personām, kuras neatbilst [Sociālo pakalpojumu un sociālās palīdzības likumā](https://likumi.lv/ta/id/68488-socialo-pakalpojumu-un-socialas-palidzibas-likums) noteiktajām izglītības prasībām, bet ir ieguvušas vismaz pirmā līmeņa augstāko izglītību.”

Pagājušajā apkures sezonā darbā pieņemtie cilvēki ir apguvuši mājokļa pabalsta aprēķināšanas prasmes sociālo pakalpojumu un sociālās palīdzības administrēšanas informācijas sistēmā SOPA (turpmāk – IT sistēma SOPA) un pašvaldību ieskatā būtu labs resurss pamata sociālās palīdzības pabalstu aprēķināšanā, kā arī papildu sociālās palīdzības pabalstu piešķiršanā sociālā darba specialistu vadībā. Piedāvātais grozījums nodrošinās iespēju šiem darbiniekiem turpināt darbu pašvaldību sociālajos dienestos, kur vienotie mājokļa pabalsta aprēķināšanas principi ietver virkni tehniskas darbības IT sistēmā SOPA.

Par sociālo rehabilitāciju:

Profesionāļiem, kuri vēlas uzsākt darbu sociālā rehabilitētāja amatā, ir iespējama sociālās rehabilitācijas tematisko studiju kursu apguve minētajā apjomā klausītāja statusā[[2]](#footnote-2) profesionālās augstākās izglītības iestādēs (koledžas), kuras nodrošina īsā cikla augstākās izglītības apguvi attiecīgajā profesijā. Piemēram: studiju kursi Sociālā rehabilitācija I (2KP) un Sociālā rehabilitācija II (2KP) Latvijas Universitātes P. Stradiņa medicīnas koledžā. Vairāk informācijas: <https://www.psk.lu.lv/studiju-iespejas/studiju-programmas/sociala-rehabilitacija>. Latgales reģionā līdzvērtīgas kompetences iespējams apgūt Daugavpils universitātes Daugavpils medicīnas koledžā, īsā cikla augstākās izglītības programmā “Sociālā rehabilitācija”, izvēloties sociālās rehabilitācijas studiju kursus 4 KP apjomā. Vairāk informācijas: <https://dmk.lv/studiju-programmas>.

Savukārt saskaņā ar Ministru kabineta noteikumiem Nr. 505 “Ārpus formālās izglītības apgūto vai profesionālajā pieredzē iegūto kompetenču un iepriekšējā izglītībā sasniegtu studiju rezultātu atzīšanas noteikumi”[[3]](#footnote-3) var vērsties izglītības iestādē, kura īsteno īsā cikla sociālās rehabilitācijas studiju programmu ar iesniegumu par ārpus formālās izglītības apgūto vai profesionālajā pieredzē iegūto kompetenču un iepriekšējā izglītībā sasniegtu studiju rezultātu atzīšanu. Ārpus formālās izglītības apgūto vai profesionālajā pieredzē iegūto kompetenču un iepriekšējā izglītībā sasniegtu studiju rezultātu atzīšanu veic ar minētās izglītības iestādes (koledžas) rīkojumu noteikta komisija. Atzīšanas procesa izmaksas pretendentam parasti nepārsniedz 50 *euro*.

\* Līdzās sociālā darba profesionālajām un vispārējam kompetencēm sociālā rehabilitētāja profesijai nepieciešamo profesionālo kompetenču apguvi nodrošina Rēzeknes Tehnoloģiju akadēmijas pirmā cikla augstākās izglītības programma “Sociālais darbs un sociālā rehabilitācija” (piem., studiju kursi *Sociālā rehabilitācija cilvēkiem ar funkcionāliem traucējumiem* (2KP), *Psihosociālā rehabilitācija* ( 2KP), *Prakse. Sociālās rehabilitācijas servisa organizācija. Grupu supervīzija* (4KP)).

To līdzvērtīgi nodrošina Liepājas universitātes pirmā cikla augstākās izglītības programmā “Sociālais darbs”, apgūti 5.moduļa “Veselība un dzīves kvalitāte” studiju kursi vismaz 4 KP apjoma, no kuriem nozīmīgs un atbilstošs ir studiju kurss *Sociālā rehabilitācija* (2KP), kā arī citi moduļa tematikas studiju kursi.

Līdztekus abiem iepriekš minētajiem piemēriem šim pašam mērķim atbilstošs ir Rīgas Stradiņa universitātes pirmā cikla augstākās izglītības programmas “Sociālais darbs” studiju kurss *Funkcionālo spēju ierobežojumu novērtēšana un klasifikācija* (2KP) un *Psihosociālās rehabilitācijas formas un metodes ar dažādām mērķa grupām* (2KP), kā arī studiju kurss *Cilvēka funkcionēšanas bio-medicīniskie aspekti* (2KP).

Par sociālo aprūpi:

Līdzīgi kā pie sociālās rehabilitācijas arī tiem profesionāļiem, kuri vēlas uzsākt darbu sociālā aprūpētāja amatā, ir iespējama sociālās aprūpes tematisko studiju kursu apguve minētajā apjomā klausītāja statusā profesionālās augstākās izglītības iestādēs (koledžas), kuras nodrošina īsā cikla augstākās izglītības apguvi attiecīgajā profesijā. Piemēram: Daugavpils medicīnas koledžā, īsā cikla augstākās izglītības programmā “Sociālā aprūpe”, izvēloties sociālās aprūpes studiju kursus 4 KP apjomā. Vairāk informācijas: <https://dmk.lv/studiju-programmas>. Līdzvērtīgu apguvi nodrošina īsā cikla augstākās izglītības programmā “Sociālā aprūpe” Latvijas Universitātes P. Stradiņa medicīnas koledžā apgūti studiju kursi *Sociālā aprūpe I* (2KP) un *Sociālā aprūpe II* (2KP). Vairāk informācijas: <https://www.psk.lu.lv/uploads/9mGnqIGR/Studijuprogramma_Socialaaprupe_Studijukursi.pdf>.

Profesionāļi, kuri vēlas uzsākt darbu sociālā aprūpētāja amatā, saskaņā ar Ministru kabineta noteikumiem Nr. 505 “Ārpus formālās izglītības apgūto vai profesionālajā pieredzē iegūto kompetenču un iepriekšējā izglītībā sasniegtu studiju rezultātu atzīšanas noteikumi” [[4]](#footnote-4) var vērsties izglītības iestādē, kura īsteno īsā cikla sociālās aprūpes studiju programmu ar iesniegumu par ārpus formālās izglītības apgūto vai profesionālajā pieredzē iegūto kompetenču un iepriekšējā izglītībā sasniegtu studiju rezultātu atzīšanu. Ārpus formālās izglītības apgūto vai profesionālajā pieredzē iegūto kompetenču un iepriekšējā izglītībā sasniegtu studiju rezultātu atzīšanu veic ar minētās izglītības iestādes (koledžas) rīkojumu noteikta komisija. Atzīšanas procesa izmaksas pretendentam parasti nepārsniedz 50 *euro*.

***\****  Zināšanas par fizioloģiju un veselības aprūpes jautājumiem, kuras nepieciešamas sociālā aprūpētāja darbā, iekļautas Liepājas universitātes pirmā cikla augstākās izglītības programmas “Sociālais darbs” un Rīgas Stradiņa universitātes pirmā cikla augstākās izglītības programmas “Sociālais darbs” studiju kursos.

1. Skat. LM īstenotu pētījumu: <https://www.lm.gov.lv/lv/petijums-Par-atvijas-augstskolu>, ievadziņojums: <https://www.lm.gov.lv/lv/media/14127/download?attachment>. [↑](#footnote-ref-1)
2. Pieteikties var ikviens interesents, kurš vēlas pilnveidot savu personību, papildināt zināšanas un profesionālo kvalifikāciju. Klausītāja statusā var apgūt jebkuru no izglītības iestādes piedāvātajiem studiju kursiem dažādās jomās. Noteikumus par klausītāja statusu pieņem izglītības iestāde. [↑](#footnote-ref-2)
3. Skat.: <https://likumi.lv/ta/id/301013-arpus-formalas-izglitibas-apguto-vai-profesionalaja-pieredze-ieguto-kompetencu-un-iepriekseja-izglitiba-sasniegtu-studiju-rezul>... [↑](#footnote-ref-3)
4. Skat.: <https://likumi.lv/ta/id/301013-arpus-formalas-izglitibas-apguto-vai-profesionalaja-pieredze-ieguto-kompetencu-un-iepriekseja-izglitiba-sasniegtu-studiju-rezul>... [↑](#footnote-ref-4)